Egy hét a kétegyházi kastélyban

Az idei tábor, mely Kétegyházán került megrendezésre élményekkel teli és vidámságban gazdag etika tábor volt. Részt vehettünk egy keresztelésen, mely az ortodox templomban volt, így saját szemünkkel láthattuk az ortodox templomokra jellemző díszes vonásokat. A vasárnapi misén János atya megdöbbenve, látván, hogy mennyi fiatal gyűlt össze, improvizálásra kényszerült, hogy mi fiatalok is értelmezve élvezhessük a szentbeszédet, mely nagyon hatásosra sikeredett. Vendégül szeretett volna látni bennünket, de sajnos mi busz hiányában ennek nem tudtunk eleget tenni, így ő maga jött el hozzánk a záró estre Elekről, aminek mi nagyon örültünk. Az idén sem maradhatott el a Ki mit tud estje, mely igen élvezetes volt, hiszen sokat nevettünk együtt, főként a fiúk Beugró című műsorán. Figyelmesen hallgattuk a szebbnél szebb hangú lányok énekelőadását, melyből egyet Bense Hajnalka kísért szintetizátoron.

Sportból sem volt hiány, hiszen a megszokottakon túl lehetőségünk volt rendes focipályán focizni, ráadásul Sanyi bácsi társaságában. A szálláshelyünk is szép volt. Udvara hatalmas fákkal, ill. fapadokkal volt tele, melyet a mellettünk lévő festőtáborosok meg is örökítettek. Gondolkodtató és logikai játékokban sem voltunk hiánnyal, melyeket többnyire esténként, mindig egy társaságba tömörülve játszottunk, aminek Marika néni nem mindig örült. Meglátogattuk a helyi Mezőgazdasági Múzeumot is.

Ez a tábor nem csak a résztvevő gyerekeknek és nevelőknek marad örök élmény, hiszen ez volt a 25. Marika néniék által rendezett tábor. Ennek megünneplésére egy meglepetés videót készítettünk Németh Lídia vezetésével, melyben megköszöntük a táborvezető eddigi kitartó munkáját.

Dani Hajnalka